‘Dronk’ polisielid ry glo fietsryer dood  (Argieffoto) ŉ Motoris het glo ŉ vermeende dronk polisielid probeer keer voor hy na bewering oor ŉ rooi verkeerslig gery en toe ŉ fietsryer doodgery het. Die Vanderbijlparkse polisielid is op aanklag van dronkbestuur in hegtenis geneem en ŉ saak van strafbare manslag word ondersoek. ŉ Motoris het Vrydag omstreeks 19:00 gesien hoe die polisielid roekeloos in ŉ polisievangwa op die R59 gery het in die rigting van Vanderbijlpark. Volgens Grace Langa, woordvoerder van die onafhanklike polisieondersoekdirektoraat (Opod), het die polisielid die R42-afrit gevat en het die motoris die vangwa agtervolg. Op die hoek van Andries Potgieter- en Playfair-boulevard het die polisielid glo oor ŉ rooi verkeerslig gery waarna die motoris en ŉ passasier die polisievoertuig gestop het. “Daar is vir die polisielid gevra om sy voertuig se sleutels te oorhandig sodat hulle hom na die naaste polisiestasie kan neem. Die polisielid het egter geweier en onmiddellik weggery en kort daarna ŉ man op sy fiets raakgery.” Die polisielid het weer eens nie stilgehou nie en die motoris het voortgegaan om hom te agtervolg en die voorval by die polisie aangemeld. Polisiebeamptes van Vanderbijlpark kon daarin slaag om die polisielid in Curie-boulevard voor te keer en hy is in hegtenis geneem. Die fietsryer is op die toneel dood verklaar. Die polisielid is geïdentifiseer as ŉ 27-jarige konstabel wat aan die Vaal Marina-polisie se sigbarepolisiëringseenheid verbonde is.